《萧器之小饮诵王舒公药名诗因效其体》
宋代·孔平仲

萧郎嘉客近远志，把酒劝宾郎半醉。自然同类易相投，官守从容况无事。

清晨曲糵寒有力，倒洒金钟乳花滴。十分蘸甲香且醇，不觉昏黄连夜色。

雀噪乌栖奈晚何，匆匆白日若飞梭。青青百草霜已歇，墙阴浅白微轻雪。

庭梅香腻粉苞解，岁律将旋复花发。

铜壶泣水银箭短，漏声断续随风远。起视天南星斗稀，蟾蜍已黑牵牛低。

知子多情惜分散，山公酩酊自当归。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。